CELEX: 32021R0769
Language: sk
Date: 2021-04-30 00:00:00
Title: Nariadenie Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty

11.5.2021   
               
               
                  SK
               
               
                  Úradný vestník Európskej únie
               
               
                  L 165/9
               
            
         NARIADENIE RADY (EÚ, Euratom) 2021/769
         z 30. apríla 2021,
         ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 322 ods. 2,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
         so zreteľom na návrh Európskej komisie,
         so zreteľom na stanovisko Európskeho parlamentu (1),
         so zreteľom na stanovisko Európskeho dvora audítorov (2),
         keďže:
         
                     (1)
                  
                  
                     Vlastný zdroj založený na dani z pridanej hodnoty (ďalej len „DPH“), stanovený rozhodnutím Rady (EÚ, Euratom) 2020/2053 (3) (ďalej len „vlastný zdroj založený na DPH“), by sa mal Únii sprístupňovať za najlepších možných podmienok. Pre členské štáty by sa preto mali stanoviť pravidlá sprístupňovania tohto vlastného zdroja pre rozpočet Únie.
                  
               
                     (2)
                  
                  
                     V záujme jednoduchosti a transparentnosti a s cieľom znížiť administratívne zaťaženie by sa mal vlastný zdroj založený na DPH vypočítať na základe konečnej viacročnej váženej priemernej sadzby. Mechanizmy na určenie základu vlastného zdroja založeného na DPH by sa mali stanoviť jednotným spôsobom, pričom by sa malo vychádzať z príjmov, ktoré boli skutočne vybraté v danom kalendárnom roku, čo by mala byť jediná konečná metóda na určenie základu vlastného zdroja založeného na DPH.
                  
               
                     (3)
                  
                  
                     Konečná vážená priemerná sadzba DPH za rozpočtový rok 2016 v každom členskom štáte by sa mala použiť ako konečná viacročná vážená priemerná sadzba.
                  
               
                     (4)
                  
                  
                     Mal by sa stanoviť postup spoľahlivého a rýchleho preskúmania s cieľom riešiť možné spory, ktoré môžu vzniknúť medzi členským štátom a Komisiou, pokiaľ ide o výšku akýchkoľvek opráv výkazov základu vlastného zdroja založeného na DPH, aby sa predišlo časovo náročným a nákladným konaniam pred Súdnym dvorom Európskej únie.
                  
               
                     (5)
                  
                  
                     S cieľom zabezpečiť jednotné podmienky vykonávania nariadenia Rady (EHS, Euratom) č. 1553/89 (4) by sa mali na Komisiu preniesť vykonávacie právomoci, pokiaľ ide o ďalšie upresnenie postupu preskúmania opráv výkazov základu vlastného zdroja založeného na DPH a pokiaľ ide o riešenia a súvisiace úpravy navrhnuté členskými štátmi na určenie určitých súm, ktoré sa majú zohľadniť na účely výpočtu celkovej sumy čistých príjmov z DPH. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (5).
                  
               
                     (6)
                  
                  
                     Nariadenie (EHS, Euratom) č. 1553/89 by sa preto malo zodpovedajúcim spôsobom zmeniť.
                  
               
                     (7)
                  
                  
                     Z dôvodu konzistentnosti by toto nariadenie malo nadobudnúť účinnosť v ten istý deň ako rozhodnutie (EÚ, Euratom) 2020/253 a malo by sa uplatňovať od rovnakého dňa začatia uplatňovania ako uvedené rozhodnutie, to znamená od 1. januára 2021. Zmeny stanovené v tomto nariadení a týkajúce sa nariadenia (EHS, Euratom) č. 1553/89 by sa však nemali uplatňovať na vypracovanie alebo opravu výkazov základu vlastného zdroja založeného na DPH za rozpočtové roky pred rokom 2021,
                  
               PRIJALA TOTO NARIADENIE:
         
            Článok 1
            Nariadenie (EHS, Euratom) č. 1553/89 sa mení takto:
            
                        1.
                     
                     
                        Pred článkom 1 sa vypúšťajú slová „Prvá hlava Všeobecné ustanovenia“.
                     
                  
                        2.
                     
                     
                        Článok 1 sa nahrádza takto:
                        
                           „Článok 1
                           Vlastný zdroj založený na DPH sa vypočíta uplatnením jednotnej sadzby výberu podľa článku 2 ods. 1 písm. b) rozhodnutia Rady (EÚ, Euratom) 2020/2053 (*1) na základ určený v súlade s týmto nariadením.
                        
                        
                           (*1)  Rozhodnutie Rady (EÚ, Euratom) 2020/2053 zo 14. decembra 2020 ... o systéme vlastných zdrojov Európskej únie a o zrušení rozhodnutia 2014/335/EÚ, Euratom (Ú. v. EÚ L 424, 15.12.2020, s. 1).“"
                        
                     
                  
                        3.
                     
                     
                        Pred článkom 2 sa vypúšťajú slová „Druhá hlava Predmet úpravy“.
                     
                  
                        4.
                     
                     
                        Článok 2 sa nahrádza takto:
                        
                           „Článok 2
                           Vlastný zdroj založený na DPH sa vypočíta na základe zdaniteľných transakcií uvedených v článku 2 smernice Rady 2006/112/ES (*2).
                        
                        
                           (*2)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).“"
                        
                     
                  
                        5.
                     
                     
                        Pred článkom 3 sa vypúšťajú slová „Tretia hlava Metóda výpočtu“.
                     
                  
                        6.
                     
                     
                        Články 3 a 4 sa nahrádzajú takto:
                        
                           „Článok 3
                           
                              1.   Za daný kalendárny rok sa základ vlastného zdroja založeného na DPH určí vydelením celkovej sumy čistých príjmov z DPH, ktoré členský štát vybral z transakcií uvedených v článku 2 počas daného roka a boli opravené v súlade s odsekom 2 tohto článku, konečnou viacročnou váženou priemernou sadzbou vypočítanou v súlade s metódou stanovenou v článku 4.
                              Uvedená konečná viacročná vážená priemerná sadzba sa vyjadruje v percentách uplatnením spoločnej stanovenej v článku 4.
                           
                           
                              2.   Celková suma čistých príjmov z DPH uvedená v odseku 1 tohto článku sa opraví tak, aby sa zohľadnili tieto sumy:
                              
                                          a)
                                       
                                       
                                          všetky sumy, s ktorými sa na účely vlastného zdroja má zaobchádzať ako s transakciami pochádzajúcimi z členského štátu alebo určenými pre členský štát, aj keď pochádzajú z územia alebo sú určené pre územie uvedené v článku 6 smernice 2006/112/ES;
                                       
                                    
                                          b)
                                       
                                       
                                          všetky sumy, ktoré pochádzajú z transakcií pochádzajúcich z niektorého z miest uvedených v článku 7 smernice 2006/112/ES, alebo určených pre niektoré z týchto miest, ak je členský štát schopný preukázať, že príjmy boli do tohto miesta prevedené;
                                       
                                    
                                          c)
                                       
                                       
                                          všetky sumy splatné v dôsledku opráv vyplývajúcich z porušení smernice 2006/112/ES.
                                       
                                    
                           
                              3.   Suma určená uplatnením odseku 1 tohto článku sa vynásobí jednotnou sadzbou výberu podľa článku 2 ods. 1 písm. b) rozhodnutia (EÚ, Euratom) 2020/2053 s cieľom získať vlastný zdroj založený na DPH, ktorý sa má sprístupniť pre rozpočet Únie.
                           
                        
                        
                           Článok 4
                           
                              1.   Vlastný zdroj založený na DPH sa vypočíta na základe kalendárnych rokov.
                           
                           
                              2.   Konečná viacročná vážená priemerná sadzba sa vypočíta na základe metódy stanovenej v odsekoch 3 až 8.
                           
                           
                              3.   Konečnou viacročnou váženou priemernou sadzbou je percentuálna hodnota vypočítaná každým členským štátom za rozpočtový rok 2016 v súlade s ustanoveniami tohto článku uplatniteľnými pred 1. januárom 2021.
                           
                           
                              4.   Percentuálna hodnota, v ktorej sa vyjadruje konečná viacročná vážená priemerná sadzba, sa vypočíta na štyri desatinné miesta.
                           
                           
                              5.   Konečná viacročná vážená priemerná sadzba sa musí skontrolovať a nesmie sa na ňu vzťahovať žiadne oznámenia týkajúce sa nevyriešených otázok v zmysle článku 9 ods. 2.
                           
                           
                              6.   Vážená priemerná sadzba, na ktorú sa vzťahuje oznámenie, sa použije kým sa nevyriešia otázky oznámené v zmysle článku 9 ods. 2, a považuje sa za predbežnú viacročnú váženú priemernú sadzbu.
                           
                           
                              7.   Keď sa otázky oznámené v zmysle článku 9 ods. 2 vyriešia, výsledná percentuálna hodnota nahradí predbežnú viacročnú váženú priemernú sadzbu a stane sa konečnou viacročnou váženou priemernou sadzbou počnúc rozpočtovým rokom 2021.
                           
                           
                              8.   Rozpočtový vplyv akéhokoľvek rozdielu medzi predbežnou a konečnou viacročnou váženou priemernou sadzbou sa rieši v rámci postupu uvedeného v článku 10b ods. 5 nariadenia Rady (EÚ, Euratom) č. 609/2014 (*3) (ďalej len „ročné vyrovnávanie“).
                           
                        
                        
                           (*3)  Nariadenie Rady (EÚ, Euratom) č. 609/2014 z 26. mája 2014 o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť (Ú. v. EÚ L 168, 7.6.2014, s. 39).“"
                        
                     
                  
                        7.
                     
                     
                        Články 5 a 6 sa vypúšťajú.
                     
                  
                        8.
                     
                     
                        Pred článkom 7 sa vypúšťajú slová „Štvrtá hlava Ustanovenia, ktoré sa týkajú účtovania a sprístupnenia vlastných zdrojov“.
                     
                  
                        9.
                     
                     
                        Články 7, 8 a 9 sa nahrádzajú takto:
                        
                           „Článok 7
                           
                              1.   Členské štáty zašlú každoročne do 31. júla Komisii výkaz o celkovej sume základu vlastného zdroja založeného na DPH za predchádzajúci kalendárny rok, určeného v súlade s článkom 3, na ktorý sa má uplatniť jednotná sadzba výberu uvedená v článku 1.
                           
                           
                              2.   Výkaz uvedený v odseku 1 tohto článku obsahuje všetky údaje použité na určenie základu vlastného zdroja založeného na DPH, ktoré sa požadujú na účely inšpekcií uvedených v článku 2 ods. 4 nariadenia Rady (EÚ, Euratom) 2021/768 (*4).
                           
                           
                              3.   Údaje použité na určenie základu musia byť najaktuálnejšie údaje, ktoré sú v čase vytvorenia výkazu dostupné.
                           
                           
                              4.   Členské štáty môžu požiadať o predĺženie lehoty uvedenej v odseku 1 tohto článku, ak výnimočné okolnosti nad rámec ich kontroly znemožňujú vykonať výpočty v súlade s článkom 3, a teda dodržať uvedenú lehotu. Takáto žiadosť sa predloží Komisii písomne a uvedú sa v nej dôvody, ktoré viedli k výnimočným okolnostiam.
                           
                           
                              5.   Komisia môže po preskúmaní žiadosti uvedenej v odseku 4 tohto článku povoliť jediné predĺženie lehoty uvedenej v odseku 1 tohto článku najviac o dva mesiace. Komisia každoročne informuje výbor uvedený v článku 13 ods. 1 o počte žiadostí a svojich príslušných rozhodnutiach.
                           
                        
                        
                           Článok 8
                           Členské štáty zašlú každoročne do 15. apríla na rozpočtové účely Komisii odhad základu vlastného zdroja založeného na DPH na nasledujúci rozpočtový rok.
                        
                        
                           Článok 9
                           
                              1.   Akékoľvek opravy výkazov uvedených v článku 7 ods. 1 tohto nariadenia za predchádzajúce rozpočtové roky, a to z akéhokoľvek dôvodu, sa vykonajú po dohode medzi Komisiou a dotknutým členským štátom.
                              Ak sa dotknutý členský štát a Komisia na oprave nedohodnú, Komisia informuje tento členský štát listom o potrebnej oprave. Tento list predstavuje „opatrenia“ v zmysle článku 12 ods. 2 písm. c) nariadenia (EÚ, Euratom) č. 609/2014.
                           
                           
                              1a.   Dotknutý členský štát môže Komisiu požiadať, aby opravu oznámenú v liste uvedenom v odseku 1 druhom pododseku tohto článku preskúmala do dvoch mesiacov odo dňa doručenia tohto listu. Preskúmanie sa uzavrie rozhodnutím, ktoré Komisia prijme najneskôr tri mesiace odo dňa doručenia žiadosti členského štátu.
                              Ak sa rozhodnutím Komisie preskúmajú sumy úplne alebo čiastočne zodpovedajúce oprave oznámenej v liste uvedenom v odseku 1 druhom pododseku tohto článku, členský štát sprístupní zodpovedajúcu sumu. Žiadosť členského štátu o preskúmanie opravy ani žaloba o neplatnosť rozhodnutia Komisie nemá vplyv na povinnosť členského štátu sprístupniť sumu zodpovedajúcu oprave.
                              Všetky opravy výkazov uvedených v článku 7 ods. 1 sa uvedú v súhrnných výkazoch, ktorými sa menia predchádzajúce výkazy za príslušné rozpočtové roky.
                           
                           
                              1b.   Komisia môže prijať vykonávacie akty, v ktorých sa ďalej upresní postup preskúmania uvedeného v odseku 1a. Uvedené vykonávacie akty sa prijmú v súlade s postupom preskúmania uvedeným v článku 13 ods. 3.
                           
                           
                              2.   Vo výkazoch uvedených v článku 7 ods. 1 sa po 31. júli štvrtého roka nasledujúceho po príslušnom rozpočtovom roku nesmú vykonávať žiadne ďalšie opravy, ak sa takéto opravy netýkajú otázok, ktoré už predtým oznámila Komisia alebo dotknutý členský štát.
                           
                        
                        
                           (*4)  Nariadenie Rady (EÚ, Euratom) 2021/768 z 30. apríla 2021, ktorým sa stanovujú vykonávacie opatrenia týkajúce sa systému vlastných zdrojov Európskej únie a zrušuje nariadenie (EÚ, Euratom) č. 608/2014 (Ú. v. EÚ L 165,....,s.1).“"
                        
                     
                  
                        10.
                     
                     
                        Pred článkom 10 sa vypúšťajú slová „Piata hlava Ustanovenia, ktoré sa týkajú sa kontroly“.
                     
                  
                        11.
                     
                     
                        Články 10 až 13 sa nahrádzajú takto:
                        
                           „Článok 10
                           
                              1.   Každý členský štát informuje Komisiu každoročne do 30. apríla o akýchkoľvek riešeniach a súvisiacich úpravách, ktoré navrhuje prijať na určenie súm uvedených v článku 3 ods. 2 písm. a) a b). Navrhnuté riešenie zahŕňa prípadne povahu údajov, ktoré členský štát považuje za vhodné, a obsahuje odhadovanú hodnotu základu pre vlastný zdroj založený na DPH pre každú z položiek.
                              Komisia do 31. mája toho istého roka zašle ostatným členským štátom informácie uvedené v prvom pododseku tohto odseku, ktoré získala od členského štátu.
                           
                           
                              2.   Komisia môže prijať vykonávacie akty, pokiaľ ide o riešenia a súvisiace úpravy, ktoré navrhli členské štáty v súlade s odsekom 1 tohto článku. Uvedené vykonávacie akty sa prijmú v súlade s konzultačným postupom uvedeným v článku 13 ods. 2 do 60 dní po tom, ako výbor uvedený v článku 13 ods. 1 zaujme stanovisko.
                           
                        
                        
                           Článok 11
                           
                              1.   Po kontrolách uvedených v článku 2 ods. 4 nariadenia (EÚ, Euratom) 2021/768 sa výkaz uvedený v článku 7 ods. 1 tohto nariadenia opraví, ako sa uvádza v článku 9 tohto nariadenia.
                           
                           
                              2.   Pokiaľ ide o konečnú viacročnú váženú priemernú sadzbu uvedenú v článku 4 ods. 2, Komisia posúdi opravy uvedené v článku 9, predložené členskými štátmi, s cieľom rozriešiť všetky oznámenia týkajúce sa nevyriešených otázok súvisiacich s váženou priemernou sadzbou.
                           
                        
                        
                           Článok 12
                           
                              1.   Každý členský štát poskytne každý rok Komisii informácie o všetkých relevantných zmenách administratívnych procesov a postupov, ktoré uplatňuje pri výbere DPH, v porovnaní s informáciami, ktoré predtým poskytol.
                           
                           
                              2.   Komisia spolu s dotknutým členským štátom posúdi, či možno procesy a postupy uvedené v odseku 1 zlepšiť.
                           
                           
                              3.   Komisia každých päť rokov vypracuje správu o opatreniach, ktoré členské štáty prijali, a pokroku, ktorý dosiahli, v súvislosti s výberom DPH a o všetkých zlepšeniach.
                              Komisia predloží uvedenú správu Európskemu parlamentu a Rade po prvýkrát do 31. decembra 2025.
                           
                        
                        
                           Článok 13
                           
                              1.   Komisii pomáha Poradný výbor pre vlastné zdroje (ACOR/VAT) zriadený článkom 7 ods. 1 nariadenia (EÚ, Euratom) 2021/768. Uvedený výbor je výborom v zmysle nariadenia Európskeho parlamentu a Rady (EÚ) č. 182/2011 (*5).
                           
                           
                              2.   Ak sa odkazuje na tento odsek, uplatňuje sa článok 4 nariadenia (EÚ) č. 182/2011.
                           
                           
                              3.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
                           
                        
                        
                           (*5)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).“"
                        
                     
                  
                        12.
                     
                     
                        Za článok 13 sa vkladá tento článok:
                        
                           „Článok 13a
                           
                              1.   Komisia najneskôr do 1. januára 2025 vypracuje správu o fungovaní systému vlastného zdroja založeného na DPH. V správe sa uvedie:
                              
                                          a)
                                       
                                       
                                          počet členských štátov, ktoré stále uplatňujú váženú priemernú sadzbu, na ktorú sa vzťahujú akékoľvek oznámenia týkajúce sa nevyriešených otázok;
                                       
                                    
                                          b)
                                       
                                       
                                          akékoľvek zmeny vnútroštátnych sadzieb DPH.
                                       
                                    
                           
                              2.   Správa uvedená v odseku 1 obsahuje posúdenie účinnosti a primeranosti systému vlastného zdroja založeného na DPH, najmä viacročnej váženej priemernej sadzby. V prípade potreby sa k správe pripojí návrh na výpočet tohto nariadenia s cieľom určiť konečnú viacročnú váženú priemernú sadzbu na základe novších údajov.“
                           
                        
                     
                  
                        13.
                     
                     
                        Pred článkom 14 sa vypúšťajú slová „Šiesta Hlava Záverečné ustanovenia“.
                     
                  
         
            Článok 2
            Toto nariadenie nadobúda účinnosť dňom nadobudnutia účinnosti rozhodnutia (EÚ, Euratom) 2020/2053.
            Uplatňuje sa od 1. januára 2021.
            Článok 1 sa však neuplatňuje na vypracovanie alebo opravu výkazov základu vlastného zdroja založeného na DPH za rozpočtové roky pred rokom 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Stanovisko z 25. marca 2021 (zatiaľ neuverejnené v úradnom vestníku).
         
            (2)  Stanovisko z 8. decembra 2020 (zatiaľ neuverejnené v úradnom vestníku).
         
            (3)  Rozhodnutie Rady (EÚ, Euratom) 2020/2053 zo 14. decembra 2020 o systéme vlastných zdrojov Európskej únie a o zrušení rozhodnutia 2014/335/EÚ, Euratom (Ú. v. EÚ L 424, 15.12.2020, s. 1).
         
            (4)  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).
         
            (5)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).